E-9919/2008

Mál þetta, sem dómtekið var 3. febrúar 2009, var höfðað 30. október 2008. Stefnandi er Parki ehf., Dalvegi 18, Kópavogi en stefndi er Viðey ehf., byggingafélag, Krókavaði 23, Reykjavík.

Dómkröfur stefnanda eru þær að stefndi verði dæmdur til að greiða stefnanda skuld að fjárhæð 352.918 krónur ásamt dráttarvöxtum samkvæmt 1. mgr. 6. gr. laga nr. 38/2001 um vexti og verðtryggingu af 208.671 krónu frá 9. ágúst 2007 til 20. ágúst 2007 en af 352.918 krónum frá þeim degi til greiðsludags. Þá krefst stefnandi þess að stefndi verði dæmdur til greiðslu málskostnaðar.

Dómkröfur stefnda eru þær að hann verði sýknaður af kröfum stefnanda og að stefnanda verði gert að greiða allan kostnað af málinu.

Óumdeilt er að aðilar máls þessa áttu í viðskiptum en stefnandi rekur heildverslun með teppi og önnur gólfefni. Stefndi kveðst neita að greiða kröfuna þar sem hún hafi þegar verið greidd.

Stefnandi byggir kröfu sína á hreyfingalista vegna viðskipta aðila sem sýni stöðu kröfunnar: Annars vegar krafa með gjalddaga 9. ágúst 2007 að fjárhæð 208.671 króna og hins vegar krafa með gjalddaga 20. ágúst 2007 að fjárhæð 144.247 krónur. Samtals nemi krafan 352.918 krónum.

Kröfur sýnar byggir stefnandi á reglum samninga- og kröfuréttar um loforð og efndir fjárskuldbindinga. Krafan um málskostnað styðjist við 1. mgr. 130. gr. laga nr. 91/1991 um meðferð einkamála og varðandi varnarþing vísist til 33. gr. þeirra laga.

Stefndi kveður kröfu stefnanda þegar greidda. Heildarupphæð skuldarinnar hafi verið 759.750 krónur og hafi helmingur hennar verið greiddur með korti og hinn helmingurinn með peningum. Þar sem ekki hafi verið um að ræða lánaviðskipti milli aðila hafi verið gengið frá þessu strax. Hafi stefndi fengið reikninginn og vöruna en svo virðist sem önnur greiðslan hafi ekki skilað sér inn á hreyfingarlista stefnanda. Síðar hafi afgangi verið skilað að vermæti 26.957 krónum sem stefndi eigi eftir að fá greitt.

Niðurstaða

Samkvæmt gögnum málsins tók stefndi út vörur hjá stefnanda samkvæmt reikningum annars vegar 9. ágúst 2007 að fjárhæð 208.671 króna og hins vegar 10. ágúst 2007 að fjárhæð 551.079 krónur. Kemur fram á reikningum þessum að vara sé lánuð. Stefndi skilaði afgangs efni og samkvæmt kreditreikningi var krafan lækkuð sem nemur 26.057 krónum. Stefnandi kveður stefnda hafa greitt hinn 10. ágúst 2007 inn á helming kröfunnar eða 379.875 krónur, og kemur fram á hreyfingalista að sú greiðsla er greidd með Electron korti, og standi eftirstöðvar kröfunnar í 352.247 krónum sem sé stefnufjárhæðin. Stefndi hins vegar kveðst hafa greitt báða reikningana annars vegar með korti að fjárhæð 379.875 og hins vegar með peningum sömu fjárhæð. Eigi hann því inni hjá stefnanda 26.057 krónur vegna skila á efni.

Stefndi hefur lagt fram afrit útskriftar vegna greiðslunnar með Visa Electron korti, dagsett 10. ágúst 2007 að fjárhæð 379.875 krónur og ljósrit af greiðslukvittun sem gefin er út sama dag vegna greiðslu stefnda til stefnanda að fjárhæð 379.875 krónur. Ber umrædd kvittun með sér að greiðsluformið sé debetkort af Electron gerð. Þykja gögn þessi ekki renna stoðum undir þær fullyrðingar stefnanda að hann hafi greitt tvisvar umrædda fjárhæð, aðra með korti og hina með peningum. Verður hann að bera hallann af því og verða kröfur stefnanda teknar til greina eins og þær eru fram settar og nánar greinir í dómsorði.

Eftir þessum úrslitum verður stefndi dæmdur til að greiða stefnanda málskostnað sem þykir hæfilega ákveðinn 75.000 krónur.

G-kvk-nf B-kvk-nf héraðsdómari kveður upp dóminn.

D Ó M S O R Ð

Stefndi, Viðey ehf. byggingafélag, greiði stefnanda Parka ehf., 352.918 krónur með dráttarvöxtum samkvæmt 1. mgr. 6. gr. laga nr. 38/2001 um vexti og verðtryggingu af 208.671 krónu frá 9. ágúst 2007 til 20. ágúst 2007 en af 352.918 krónum frá þeim degi til greiðsludags

Stefndi greiði stefnanda 75.000 krónur í málskostnað.

G-kvk-nf B-kvk-nf